Valgtrommerne buldrer derudaf, og på Christiansborg tripper alle, mens de venter på, at statsminister Mette Frederiksen (S) trykker på valgknappen. Men de må som minimum væbne sig med tålmodighed et par dage endnu. Mette Frederiksen tager nemlig i weekenden turen til Aalborg, hvor Socialdemokratiet afholder sin årlige Kongres. For nordjyderne er et af valgkampens helt store spørgsmål, hvordan Mette Frederiksen og de øvrige toppolitikere vil reparere et sundhedsvæsen, der skriger efter ressourcer -	Vi har total overbelægning på vores afdeling, og vi er underbemandede. Så jeg synes, det skal prioriteres først, siger Cihan Øzen, der er læge i Aalborg. TV2 Nord møder ham på gaden i Aalborg, hvor vi fredag har spurgt nordjyder om, hvad der er vigtigst for dem, når de skal sættes deres kryds i stemmeboksen. Skriger på arbejdskraft Det nordjyske sundhedsvæsen kæmper med massiv mangel på arbejdskraft – både når det gælder speciallæger, lokale praktiserende læger og ikke mindst sygeplejersker. -	Der er sygeplejersker, der sidder og græder hver morgenen og ikke sover om natten, fordi de er så stressede, og det er ikke i orden. Det kan mennesker ikke holde til, siger Laura Søndergaard, da TV2 Nord møder hende på gaden. Hun er selv i praktik som sygeplejerske og oplever derigennem, hvor presset personalet er i dagligdagen. TV2 Nord har tidligere beskrevet , hvordan ventelisterne til operationer er alenlange, og hvordan man kan blive nødt til at vente i mange timer på akutmodtagelsen. Ganske enkelt fordi der mangler ressourcer. Blandt andet er Region Nordjylland det sted i landet, hvor der er flest ubesatte stillinger som speciallæge. Fredag eftermiddag har TV2 Nord et interview med Mette Frederiksen, hvor vi vil stille statsministeren spørgsmålet: Hvordan redder vi sundhedsvæsenet i Nordjylland?

Opsummering:
Sundhedsvæsenet i Nordjylland er i knæ, men nordjyder kræver nu handling fra politikerne frem mod valget.